KOMISIJOS REGLAMENTAS (EB) Nr. 290/2007
2007 m. kovo 16 d.
nustatantis Tarybos reglamento (EB) Nr. 318/2006 19 straipsnyje minimą procentinį dydį 2007-2008 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 19 straipsnio 3 dalies antrą pastraipą, 40 straipsnio 2 dalies d punkto v papunktį ir 42 straipsnį,
kadangi:
(1)
Reglamento (EB) Nr. 318/2006 19 straipsnio 1 dalyje nustatyta, kad siekiant išsaugoti struktūrinę rinkos pusiausvyrą išlaikant referencinei kainai artimą kainos lygį, iš rinkos gali būti pašalintas bendras visoms valstybėms narėms kvotinio cukraus, kvotinės izogliukozės ir kvotinio inulino sirupo procentinis dydis.
(2)
Iš prognozuojamo tiekimo balanso 2007-2008 prekybos metais matyti, kad turimų produktų perteklius Bendrijos rinkoje, atsiradęs atsisakius kvotų pagal 2006 m. vasario 20 d. Tarybos reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą ir iš dalies keičiantį Reglamentą (EB) Nr. 1290/2005 dėl bendrosios žemės ūkio politikos finansavimo (2), yra mažesnis, nei numatyta. Dėl šio maždaug keturių milijonų tonų cukraus ir izogliukozės pertekliaus 2007-2008 m. Bendrijos rinkoje gali labai sumažėti kainos.
(3)
Todėl reikėtų nustatyti procentinį pašalinamo kiekio dydį taikant Reglamento (EB) Nr. 318/2006 19 straipsnio 1 dalį, kad būtų išlaikyta struktūrinė rinkos pusiausvyra.
(4)
Tačiau taikant Reglamento (EB) Nr. 318/2006 19 straipsnyje numatytą pašalinimą, gamintojai neskatinami mažinti gamybos, nes pašalinamas procentinis dydis taikomas tiesiogiai visam pagal kvotą pagamintam kiekiui neatsižvelgiant į tam tikrų įmonių galimų pastangų pritaikyti gamybos apimtis. Pašalinimo priemonė gali būti laikoma nepakankama, jeigu ja neužkertamas kelias pertekliui rinkoje sukurti. Iš tiesų, 19 straipsnio nuostatos netrukdo atsirasti perprodukcijai, o paprasčiausiai leidžia pašalinti iš rinkos jau pagamintą cukrų. Dėl šio fakto padidėja išlaidos, kurių būtų galima išvengti, jeigu perprodukcijai atsirasti užkertančių kelią priemonių būtų imamasi anksčiau.
(5)
Kad būtų pagerinta pašalinimo priemonė skatinant gamintojus mažinti gamybą, Komisija ketina pasiūlyti Tarybai dalinį Reglamento (EB) Nr. 318/2006 pakeitimą, kuriuo nustatoma riba, kurią viršijus kiekvienos įmonės pagal kvotą pagamintas kiekis bus pašalintas iš rinkos. Kitaip tariant, įmonėms, gaminančioms mažiau nei nustatyta riba, bus netaikoma pašalinimo prievolė, nes jų sukuriama pertekliaus dalis mažesnė. Todėl įmonės galės pritaikyti gamybos apimtis ir spręsti, ar gaminti viršijant nustatytą ribą, ar ne.
(6)
Kad pašalinimo procentinio dydžio riba užtikrintų tikrą poveikį gamybos apimčiai, būtina apriboti Reglamento (EB) Nr. 318/2006 6 straipsnio 5 dalyje nustatytos prievolės taikymo sritį, siekiant išvengti, kad cukraus gamybos įmonėms tektų mokėti minimalią kainą už cukrinių runkelių kiekį, atitinkantį visą jų kvotą, įskaitant kiekį, dėl kurio nebuvo sudarytos tiekimo sutartys.
(7)
Tačiau bus neįmanoma laiku priimti tokių pašalinimo priemonės pritaikomųjų nuostatų, turinčių prevencinį poveikį 2007-2008 prekybos metų gamybai. Atsižvelgiant į tai, kad šiais prekybos metais numatomas ypač didelis perteklius dėl blogo cukraus pramonės restruktūrizavimo priemonės veikimo, būtina pasinaudoti Reglamento (EB) Nr. 318/2006 42 straipsnio nuostatomis, kad būtų skubiai priimta prevencinė priemonė, kuria remiantis būtų nustatyta pašalinimo procentinio dydžio riba ir, atitinkamai būtų apribotas pašalinimo prievolės taikymas įmonėms, kurios nesukuria produkcijos pertekliaus rinkoje. Kad nustatyta riba būtų tokio lygio, kuris neleistų gaminti didelio cukraus kiekio, t. y. atitinkančio kiekį, kuris būtų pašalinamas iš rinkos pagal Reglamento (EB) Nr. 318/2006 19 straipsnio nuostatas.
(8)
Šiomis aplinkybėmis reikėtų atsižvelgti į faktą, kad su prevencine priemone susiję suvaržymai gali turėti rimtų ekonominių pasekmių įmonėms valstybėse narėse, kurios ėmėsi specialių priemonių vykdydamos Reglamente (EB) Nr. 320/2006 nustatytą restruktūrizavimą. Toks poveikis būtų priešingas poveikiui, kurio tikimasi iš pačios schemos ir bendro cukraus rinkos organizavimo tikslo, kuriuo siekiama užtikrinti šio sektoriaus gyvybingumą ir konkurencingumą. Todėl būtina numatyti, kad valstybėms narėms būtų nustatyta prevencinio pašalinamo kiekio procentinio dydžio taikymo išimtis proporcingai atsisakytos nacionalinės kvotos pagal pirmiau minėtą restruktūrizavimo sistemą procentiniam dydžiui.
(9)
Kad priemonė būtų visapusiškai veiksminga, ją reikia priimti prieš runkelių sėją, kad augintojai ir gamintojai galėtų kuo geriau planuoti ir valdyti produkciją 2007-2008 prekybos metais.
(10)
Tačiau atsižvelgiant į prognozių dėl produkcijos patikimumo trūkumą, reikėtų numatyti, kad pašalinimo procentinį dydį prireikus būtų galima koreguoti, kai bus pateikti galutiniai 2007-2008 prekybos metų duomenys. Jeigu pakoreguotas procentinis dydis viršija iš pradžių nustatytą procentinį dydį, skirtumas turi būti taikomas visam pagal kvotą pagamintam kiekiui, nes priemonės tikslas šiame etape jau nėra užtikrinti prevencinį poveikį, o valdyti rinką atsižvelgiant į faktiškai nustatytą perteklių.
(11)
Siekiant palengvinti cukraus ir (arba) izogliukozės tiekimą Reglamento (EB) Nr. 318/2006 13 straipsnio 2 dalyje nurodytų produktų gamybai, pašalintą cukraus kiekį reikėtų laikyti pertekliniu 2007-2008 prekybos metų cukrumi arba pertekline izogliukoze, kurie gali tapti pramoniniu cukrumi arba pramonine izogliukoze.
(12)
Remiantis Reglamento (EB) Nr. 318/2006 19 straipsnio 1 dalies antra pastraipa, įprastas rafinuoti skirto žaliavinio cukraus tiekimo poreikis sumažinamas procentiniu dydžiu, lygiu nustatytam pašalinimo procentiniam dydžiui. Jeigu nustatomas kitoks pašalinimo procentinis dydis, įprastas tiekimo poreikis sumažinamas atitinkamai pakoreguotu procentiniu dydžiu.
(13)
Cukraus vadybos komitetas nepateikė nuomonės per pirmininko nurodytą laikotarpį,
PRIĖMĖ ŠĮ REGLAMENTĄ:
1 straipsnis
1. 2007-2008 prekybos metais Reglamento (EB) Nr. 318/2006 19 straipsnio 1 dalyje minimas procentinis dydis yra 13,5 %.
2. Nukrypstant nuo 1 dalies:
a)
pirmiau minėtoje dalyje numatytas procentinis dydis netaikomas įmonėms, kurių pagaminta produkcija sudaro mažiau kaip 86,5 % 2007-2008 prekybos metais jiems suteiktos kvotos;
b)
įmonėms, kurių pagamintas kiekis lygus arba viršija 86,5 % 2007-2008 prekybos metais jiems suteiktos kvotos, viršijus 86,5 % pagamintas kiekis bus pašalintas;
c)
1 dalyje numatytas procentinis dydis netaikomas pagamintam kiekiui valstybėse narėse, kuriose nacionalinės cukraus kvotos buvo atsisakyta bent 50 % nuo 2006 m. liepos 1 d., atsisakant kvotų pagal Reglamento (EB) Nr. 320/2006 3 straipsnį.
Valstybėms narėms, kuriose nacionalinės cukraus kvotos nuo 2006 m. liepos 1 d. buvo atsisakyta mažiau kaip 50 %, atsisakant kvotų pagal Reglamento (EB) Nr. 320/2006 3 straipsnį, 1 dalyje numatytas pašalinimo procentinis dydis sumažinamas proporcingai atsisakytoms kvotoms.
Pagal šį punktą taikomas procentinis dydis yra nustatytas priede.
3. Ne vėliau kaip 2007 m. spalio 31 d. 1 dalyje nustatytas procentinis dydis gali būti pakoreguotas. Jeigu vėliau nustatytas procentinis dydis viršys pradinį procentinį dydį, skirtumas taikomas visam pagal kvotą pagamintam kiekiui.
4. Pagal 2 dalies b punktą ir 3 dalį pašalintas kiekis laikomas pertekliniu cukrumi arba pertekline izogliukoze 2007-2008 prekybos metais ir gali tapti pramoniniu cukrumi arba pramonine izogliukoze.
5. Reglamento (EB) Nr. 318/2006 6 straipsnio 5 dalyje nurodyta prievolė mokėti bent minimalią kainą taikoma tik pagal kvotą pagamintam cukrinių runkelių kiekiui taikant 1 ir 2 dalis.
2 straipsnis
1. Reglamento (EB) Nr. 318/2006 29 straipsnio 1 dalyje nurodytas įprastinis rafinuoti skirto žaliavinio cukraus tiekimo poreikis 2007-2008 prekybos metais nustatomas ne daugiau kaip 2 110 371 tonos, paskirstytos taip:
a)
171 917 tonų Bulgarijai;
b)
256 582 tonos Prancūzijai;
c)
43 250 tonų Italijai;
d)
308 488 tonos Portugalijai;
e)
285 135 tonos Rumunijai;
f)
16 941 tona Slovėnijai;
g)
51 835 tonos Suomijai;
h)
976 223 tonos Jungtinei Karalystei.
2. 1 dalyje nustatytas dydis koreguojamas taikant 1 straipsnio 3 dalį.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 16 d.